朝鮮民主主義人民共和國

簡稱朝鮮，係東北亞朝鮮半島北部一個國。佢嘅首都同最大城市都係平壤。國北同中國為鄰，以鴨綠江為界；東北同俄羅斯為鄰，以圖們江為界；南同大韓民國為鄰，以三八線為界。東面係日本海，西面係黃海。

呢個國家嗌自己做「朝鮮」。中華人民共和國喺1949年10月6同北韓建交嗰陣，叫佢做「朝鮮」，而南韓叫「南朝鮮」。當時中華人民共和國同北韓係同一陣營，而美國同大韓民國、日本等地係另一陣營。現時以中立立場，南面大韓民國簡稱「韓國」或者「南韓」，響北面嘅朝鮮民主主義人民共和國簡稱做「朝鮮」或者「北朝鮮」。「北朝鮮」嘅名喺中國大陸、日本常用，而南韓、港澳臺就習慣用「北韓」，此外越南習慣直接用「朝鮮」。而喺兩廣嘅粵語區，北韓同北朝鮮、朝鮮呢三個用語都有人用。

由1945年建國到而家都係俾金氏政權世襲嘅朝鮮勞動黨統治，喺國際上非常之孤立。而家阿頭係金正恩，做緊朝鮮勞動黨委員長同國務委員會委員長，有共和國元帥軍銜，係最後生嘅非君主制國家領導人之一。

國名 
1392年，李成桂喺松京壽昌宮正式登基，準備咗兩個新國號「朝鮮」同「和寧」，奏請明太祖朱元璋決定，朱元璋圈定朝鮮呢兩個字，意思係「清晨之國」、「朝日鮮明之國」，於是李成桂改用國名「朝鮮」。根據《東國輿地勝覽》記載，「國在東方，先受朝日之光輝，故名朝鮮。」

中華人民共和國政府將朝鮮民主主義人民共和國簡稱「朝鮮」，而中華民國政府、香港、澳門以及其他華人就習慣叫佢做「北韓」。

讀音 
 中華人民共和國 普通話：Cháoxiǎn
 粵語：港澳一般叫「北韓」。大陸多數人會用朝鮮；新生代讀音同「潮鮮」，舊輩讀音同「招鮮」。

政治 
北韓由朝鮮勞動黨一黨執政，最高領導人係總書記。北韓喺1998年修改憲法，唔再設國家主席一職，撤銷原本係國家權力最高領導機關嘅中央人民委員會。內閣而家係國家最高權力嘅行政執行機關，由總理領導，任期5年，政府各部變咗做內閣各省。最高軍事權力機關係朝鮮勞動黨中央軍事委員會，最高權力機構係國務委員會，由最高人民會議選舉產生，最高人民會議常任委員會委員長係北韓對外嘅國家代表。

政區 
北韓全國劃分為9個道、2個直轄市、同3個特區：

平壤市
 羅先市
 開城工業地區
 金剛山觀光地區
 新義州特別行政區
 慈江道
 咸鏡北道
 咸鏡南道
 黃海北道
 黃海南道
 江原道
 平安北道
 平安南道
 兩江道

地理 

朝鮮半島從亞洲大陸向南延伸大約1,100公里，西面有黃海同朝鮮灣，東部臨日本海，南部就有朝鮮海峽同埋東中國海。北部多為山區，東北地區好多深狹嘅山谷，而海岸平原大部分都喺西部地區。北韓最高峰係白頭山，海拔2,744米。主要河流就有分割朝中邊界嘅鴨綠江同埋圖們江。

北韓屬於溫帶季風氣候，夏天嘅雨季降雨都叫多，冬天就好凍。北韓而家最大城市係首都平壤。

商業 
朝鮮嘅商業差唔多全部由國家控制。商店分咗做便民店、國營店同埋外匯商店。外匯商店賣各種進口嘅商品，多數嚟自中國，好似食物、傢私、電器等。外匯商店只係收美元、歐元同人民幣三種貨幣。經濟改革後，外匯商店由原本用美元標價改咗做歐元，但重可以用美元。外國人喺朝鮮用朝鮮圓，要出示外匯兌換證明。朝鮮嘅國營商店賣嘅全部都係本國產品，但係成日冇貨。朝鮮便民店嘅嘢多數都係由中國進口。喺朝鮮，喺便民店以外嘅商店買嘢嘅人好少。

網絡通訊 
2000年，朝鮮整咗個覆蓋全國，面向國內普通老百姓嘅電腦網絡，稱為「光明網」。但係電腦喺朝鮮嘅普及率好低，有冇成效係一個疑問。

但近年朝鮮政府大力推廣，朝鮮嘅中小學校、少年宮、大專院校、政府機關、工廠同圖書館入面都提供大量自行開發、朝鮮文嘅作業系統畀民眾隨便用。

電話區碼 
 國碼：850
 平壤：02
 清津：73
 羅先：08
 平壤外交機構：19
 流動電話用緊GSM流動通訊制式。
 朝鮮用7位數字嘅流動電話號碼，好似：193 XXXX

旅遊 
去朝鮮旅遊要有官方導遊陪同。朝鮮為防範外國間諜從事破壞活動，未經允許唔畀任意遊覽、影相或者向朝鮮人散發任何嘢。朝鮮向南韓開闢金剛山觀光特區做遊覽地。

參考 
 Made in North Korea 朝鮮民主主義人民共和國 國立 金日成綜合大學

中國嘅鄰國